एह्‌दे जवाब च बंगलादेश दे ओपनरें तमीम इकबाल ते सिद्दकी ने टीम गी जोरदार शुरूआत दिंदें होई पैह्‌लें विकेट लेई 2.3 ओवर च 24 रन ठोक्की दित्ते। ब इस्सै स्कोर उप्पर इकबाल यूसुफ पठान दी गेंद गी अग्गै बधियै मारने दे चक्कर च स्टंप आउट होई गे। कप्तान महोम्मद अशरफुल (11) ते सिद्दकी ने दूए विकेट लेई 19 गेंदें च ताबडतोड 32 रन ठोक्कियै भारत लेई मुश्किल खडेरी दित्ती ही। ब इशांत शर्मा ने अशरफुर गी गंभीर दे हत्थें कैच करांदे होई इस सांझेदारी गी त्रोड़ी दित्ती। एह्‌दे बाद धोनी ने ओझा गी मोर्चे उप्पर आंदा। ओझा ने सिद्दकी (41) शकीबुल हसन (08) मोहम्दुल्ला (08) ते मशरफे मुर्तजा (11) गी अपनी फिरकी दे जाल च फसांदे होई बंगलादेश दी बल्लेबाजी दा लक्क त्रोड़ी दित्ता।